Georg Christian von Schultz

Georg Christian von Schultz (1632-1715) var en tyskfødt dansk-norsk offiser og eiendomsbesitter, kjent som eier av Værnes gård i Stjørdal og som øverstkommanderende nordenfjells under deler av Den store nordiske krig.

Som 25-åring vervet han seg i den dansk-norske hæren. Han deltok i kampen ved København under Karl X Gustavs første danske krig i 1658, og ble rittmester etter dette. Fra 1661 bodde han i Norge, hvor han etterhvert ble sjef for Trondhjemske regiment i årene 1680-1709. Her var han også ansvarlig for fengslingen av Peder Griffenfeld på Munkholmen i 1680. I 1709 var han øverstkommenderende nordenfjells.

Han giftet seg i 1665 med Anna Sophie von Hoven (1646–1707) etter å ha bortført henne mot faren Reinhold von Hovens vilje. Han arvet en bygård i Trondheim og Vestnes gård i Romsdal etter svigerfaren i 1682, og ble etterhvert en betydelig eiendomsbesitter i hele Midt-Norge. Han bosatte seg på regimentsgården Værnes i 1671, og kjøpte gården i 1675. Schultz gjennomførte en betydelig opprusting av gårdsanlegget.

Han bygget Værnesstolen i Værnes kirke for seg og sin familie i 1685, og anla også et separat gravkapell ved kirka omkring 1700. I perioden 1703 til 1736 ble fem medlemmer av Schultz-familien begravd her.

Referanser 

Personer fra Stjørdal kommune
Norske generalmajorer
Norske godseiere
Dannebrogordenen
Nordmenn født i Tyskland